सवाल अपना या पराया मध्य प्रदेश या बिहार या उत्तर प्रदेश का बिल्कुल नहीं है. सवाल तर्क का नहीं “नीयत” का है. निश्चित रूप से हर वो बहाना या तर्क जायज है जो किसी भी तरह “जोड़ने” की बात करता हो. अगर “अपना मध्यप्रदेश” के नारे से ही लोगों में विकास का उमंग, आगे बढ़ने का जज्बा पैदा हो, जैसा की पहले इस लेखक को भी लगा था तो इसमें कोई हर्ज़ नहीं है? लेकिन अगर इस नारे में छुपी हुई कोई और भावना हो जिसका प्रकटीकरण पांच दिन के बाद ही सतना में हो गया हो गया तो वास्तव में आपको सोचना पड़ेगा कि आखिर हम कहाँ जा रहे हैं.आज देश जिस तरह के संकटों से घिरा हुआ है, एक तरफ चीन के बुद्धिजीवी भारत को पचीस-तीस टुकड़े में बांटने की बात करते हैं. नक्सलियों को हथियार सहित तमाम ज़रूरतों की पूर्ति कर देश में गृह-युद्ध के हालात पैदा किये जा रहे हैं. मयन्मार में परमाणु ठिकाना बना कर, नेपाल तक राजमार्ग बना, पाकिस्तान को प्रोत्साहन दे कर जिस तरह देश को चौतरफा घेरने का प्रयास किया जा रहा है. इन चुनौतियों से निपटने में भारतीय एकात्मता का मूलमंत्र ही उपयोगी होगा. आखिर जब देश रहेगा तब ही सब लोग अपनी-अपनी दूकान भी चला सकेंगे.